正輔既見和復次前韵慰鼓盆勸學佛
作者：蘇軾
朝代：宋

paragraphs: 稚川真長生，少從鄭公遊。
孝章偶不死，免爲文舉憂。
餘齡會有適，獨往豈相攸。
由來警露鶴，不羨撮蚤鶹。
願加視後鞭，同駕躅空輈。
寧餐墮齒堇，勿憶齊眉羞。
何時遂縱壑，歸路同首丘。
東岡松柏老，西嶺橘柚秋。
著意尋彌明，長頸高結喉。
無心逐定遠，燕頷飛虎頭。
君方卒功名，一泛范蠡舟。
我亦霑霈渥，漸解鍾儀囚。
寧須張子房，萬戶自擇留。
猶勝嵇叔夜，孤憤甘長幽。
南窗可寄傲，北山早歸耰。
此語君勿疑，老彭跨商周。